**Michael Jeffrey Jordan** (tuntud ka initsiaalide **MJ** järgi; sündinud 17. veebruaril 1963 New Yorgis Brooklynis) on endine USA korvpallur, kes mängis korvpalliliigas NBA kokku 15 hooaega. Jordanit peetakse läbi aegade üheks parimaks korvpalluriks.

2006. aastast on Jordan NBA klubi Charlotte Hornetsi kaasomanik.

NBA karjäär
-----------

NBA karjääri alustas Jordan klubis Chicago Bulls, kes valis ta 1984. aasta NBA *draft'*is kolmanda valikuna. Aastatel 1991, 1992 ja 1993 tuli ta Bullsiga NBA meistriks. Enne 1993/94. hooaja algust teatas Michael Jordan, et lõpetab korvpallurikarjääri. 

Vahepeal profitasemel pesapalli mänginud Jordan naasis 1994/95. hooaja lõpus Chicago Bullsi ridadesse ja aitas klubi veel kolme tiitlivõiduni (1996–1998). Hooajal 1997/98 oli Michael Jordan kümnendat korda kogu liiga resultatiivseim mängija – rekord, mis püsib tänaseni. 

Aastal 1999 lõpetas Jordan teist korda korvpallurikarjääri, aga naasis taas ning sõlmis (olles samal ajal meeskonna vähemusosanik ja korvpalli valdkonna juht) 2001. aastal kaheaastase lepingu klubiga Washington Wizards.

Saavutused
----------

Michael Jordani NBA karjääri jäävad ilmestama kuus meistritiitlit, kuus finaalide kõige väärtuslikuma mängija tiitlit (MVP), viis põhihooaja kõige väärtuslikuma mängija auhinda (MVP) ning aasta parima uustulnuka ja parima kaitsemängija aunimetused. Lisaks on Jordan 14 korral valitud tähtede mängule, kus ta on kolmel korral valitud MVP-ks.

Jordan on tulnud kahekordseks olümpiavõitjaks ja ta on valitud ka korvpalli kuulsuste halli.

NBA statistika
--------------

### Põhihooaja keskmised

| Hooaeg | Meeskond | GP | GS | MPG | FG% | 3P% | FT% | RPG | APG | SPG | BPG | PPG |
| --- | --- | --- | --- | --- | --- | --- | --- | --- | --- | --- | --- | --- |
| 1984/85 | Bulls | 82 | 82 | 38,3 | .515 | .173 | .845 | 6,5 | 5,9 | 2,4 | 0,8 | 28,2 |
| 1985/86 | Bulls | 18 | 7 | 25,1 | .457 | .167 | .840 | 3,6 | 2,9 | 2,1 | 1,2 | 22,7 |
| 1986/87 | Bulls | 82 | 82 | 40,0 | .482 | .182 | **.857** | 5,2 | 4,6 | 2,9 | 1,5 | **37,1** |
| 1987/88 | Bulls | 82 | 82 | **40,4** | .535 | .132 | .841 | 5,5 | 5,9 | **3,2** | **1,6** | 35,0 |
| 1988/89 | Bulls | 81 | 81 | 40,2 | .538 | .276 | .850 | **8,0** | **8,0** | 2,9 | 0,8 | 32,5 |
| 1989/90 | Bulls | 82 | 82 | 39,0 | .526 | .376 | .848 | 6,9 | 6,3 | 2,8 | 0,7 | 33,6 |
| 1990/91 | Bulls | 82 | 82 | 37,0 | **.539** | .312 | .851 | 6,0 | 5,5 | 2,7 | 1,0 | 31,5 |
| 1991/92 | Bulls | 80 | 80 | 38,8 | .519 | .270 | .832 | 6,4 | 6,1 | 2,3 | 0,9 | 30,1 |
| 1992/93 | Bulls | 78 | 78 | 39,3 | .495 | .352 | .837 | 6,7 | 5,5 | 2,8 | 0,8 | 32,6 |
| 1994/95 | Bulls | 17 | 17 | 39,3 | .411 | **.500** | .801 | 6,9 | 5,3 | 1,8 | 0,8 | 26,9 |
| 1995/96 | Bulls | 82 | 82 | 37,7 | .495 | .427 | .834 | 6,6 | 4,3 | 2,2 | 0,5 | 30,4 |
| 1996/97 | Bulls | 82 | 82 | 37,9 | .486 | .374 | .833 | 5,9 | 4,3 | 1,7 | 0,5 | 29,6 |
| 1997/98 | Bulls | 82 | 82 | 38,8 | .465 | .238 | .784 | 5,8 | 3,5 | 1,7 | 0,5 | 28,7 |
| 2001/02 | Wizards | 60 | 53 | 34,9 | .416 | .189 | .790 | 5,7 | 5,2 | 1,4 | 0,4 | 22,9 |
| 2002/03 | Wizards | 82 | 67 | 37,0 | .445 | .291 | .821 | 6,1 | 3,8 | 1,5 | 0,5 | 20,0 |
| Karjäär kokku |  | 1072 | 1039 | 38,3 | .497 | .329 | .835 | 6,2 | 5,3 | 2,3 | 0,8 | 30,1 |
| Tähtede mäng |  | 13 | 13 | 29,4 | .472 | .273 | .750 | 4,7 | 4,2 | 2,8 | 0,5 | 20,2 |

Huvitavat
---------

Michael Jordan mängis 1996. aasta filmis "Space Jam", kus kehastas iseennast. Enne korvpalli minekut mängis ta pesapalli. Samuti on ta kirglik golfimängija.

Äritegevus
----------

Juba enne Chicago Bullsis mängimist sõlmis Nike temaga reklaam- ja isikliku brändi lepingu, mis oli NBA ajaloos ainulaadne nii ühele mängijale keskendumise kui ka hinna pooles – 2,5 miljonit dollarit Jordanile viie aasta jooksul, lisaks 25% müügitulust iga Air Jordani paarilt.

1999. aastal sai Michael Jordanist Washington Wizardsi vähemusosanik ja korvpalli valdkonna juht. Kui ta klubi mängutaseme parandamiseks soovis meeskonnas ka mängima hakata, pidi ta osalusest loobuma, kuna NBA reeglid ei luba omanikul meeskonnas mängida. Pärast mängijalepingu lõppemist 2003. aastal teda aga uuesti osanikuks ega ka endisele ametikohale ei võetud.

2006. aastal sai temast Charlotte Bobcatsi (nüüd Charlotte Hornets) kaasomanik ja korvpalli valdkonna juht.

Jordan on asutanud restorane, autoärisid ja golfiklubisid.

2014. aastal sai Jordanist esimene NBA ja maailma esimene sportlasest miljardär.

Isiklikku
---------

Michael Jordan on pärit Põhja-Carolina osariigist, kus algas ka tema korvpallurikarjäär. Enne korvpalli mängis ta väikeliigas pesapalli. Põhja-Carolina ülikoolis õppimise ja selle korvpallimeeskonnas mängimise ajal tekkis tal huvi ka golfi vastu. Tema ema Deloris töötas pangas tellerina ja isa James Jordan oli General Electricu tehases laojuht. 1985. aastal mõisteti James Jordan süüdi pettuses ja varguses ning sai tingimisi vanglakaristuse. 1993. aastal tapeti James Jordan kahe nooruki poolt. Michael Jordani ema Deloris tegeleb heategevuse ja oma abikaasa nimelise sihtasutuse juhtimisega.

1989. aastal abiellus Michael Jordan Juanita Vanoyga. Nad said kaks poega ja tütre. 2006. aastal lahutasid nad abielu. 2013. aastal abiellus Jordan supermodell Yvette Prietoga ja 2014. aastal said nad kaksikud tütred. 2019. aastal sai Michael Jordan vanaisaks, kui ta tütrel esimesest abielust sündis poeg. Lapselapse isa on elukutseline korvpallur Rakeem Christmas.

Viited
------

1. 1 2 3 4 5  Lazenby, Roland (2020). *Michael Jordani elu*. Tallinn: Tänapäev.
2. ↑  "Executive Staff". *Charlotte Hornets*. Vaadatud 02.02.2021.
3. ↑  Berhow, Josh (17. mai 2020). "5 things to know about Michael Jordan's exclusive Florida golf course". *Golf*. Vaadatud 02.02.2021.
4. ↑  Tulio, Jason (26. mai 2020). "Michael Jordan Nissan is a real dealership. Could you imagine buying a car from the GOAT?". *Top Gear*. Vaadatud 02.02.2021.
5. ↑  Gaines, Cork; Askinasi, Rachel (1. detsember 2020). "How Michael Jordan makes and spends his 1,6 billion fortune". *Business Insider*. Vaadatud 02.02.2020.`{{netiviide}}`: CS1 hooldus: mitu nime: autorite loend (link)
6. ↑  "Michael Jordan, Yvette Prieto welcom twin girls". *CBS News*. 12. veebruar 2014. Vaadatud 02.02.2021.
7. ↑  "Rakeem Christmas welcomes baby, making Michael Jordan a grandfather". *Syracuse.com*. 18. mai 2019. Vaadatud 02.02.2021.

Välislingid
-----------

* Michael Jordan – NBA.com
* Michael Jordan – Basketball-Reference.com